Ана Ахматова
Рибар

Превод от руски: Иван Николов, 1974

chitanka.info

Голи лакти и такива

сини като лед очи.

И загара ти отива,

и катранен дъх горчи.

И яка̀ раздипля шарки,

вейната на шир и длъж.

И смутените рибарки

ще въздъхнат изведнъж.

Даже крехкото момиче,

взело връзка риба пак,

всяка вечер смутно тича

покрай пясъчния бряг.

Бледи бузи, тънки пръсти

и очи — като в мъгла,

щипят раците чевръсти

босите му ходила.

То дори не ги усеща

и не ги лови по път.

Бие само кръв гореща

в наранената му гръд.

1911

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.